Papersnake/gushiwen huggingface dataset:
早秋南堂夜兴
陆游（宋代）

水注横塘藻荇香，候虫唧唧满空廊。
风前落叶纷可扫，天际疏星森有芒。
夜漏渐长愁少睡，秋衣未制怯新凉。
明朝却有欣然处，写得黄庭又几行。
次韵和仁仲滑石铺泉轩
邹浩（宋代）

长官心事古人前，碧玉峰峦碧玉泉。洗出北归烟瘴眼，光明欣睹太平年。
成名后留别从兄
姚合（唐代）

一辞山舍废躬耕，无事悠悠住帝城。为客衣裳多不稳，

和人诗帝固难精。几年秋赋唯知病，昨日春闱偶有名。

却出关东悲复喜，归寻弟妹别仁兄。
荆门军惠泉呈李使君舜卿
刘挚（宋代）

苍山抱西城，蒙泉发山麓。一泓养虚净，大石坼岩澳。

源脤潗潗来，星珠沸相续。何人潴方池，不使声瀑瀑。

四围叠琳琅，百丈荫云木。波底金莲花，万叶绿绮缛。

畏清无鱼虾，因亦远鸥鹄。俯视洞五脏，安敢濯两足。

循池隅西南，渐见泄泉滀。怒声始可听，势如脱桎梏。

涎沫卷飞练，潨鸣射碎玉。曲折溪路长，幽响远连属。

安得朱丝弦，为写沧浪曲。派泽山下田，岁常稔麰谷。

憧憧负瓶盎，清入郡人腹。惠名由此欤，图牒曾不录。

崔碣镵文章，无数不暇读。亦欲有佳句，恐为惠泉辱。

使君心自清，馆宫泉上宿。一勺蜕尘轩，岂比樽酒渌。

磅礴壮士气，常为山水伏。天下几林泉，无金买卜筑。

空兹嚼屠门，野人真碌碌。
干豆门苦雨
周钟瑄（清代）

蛮烟如雾复如云，缕缕连江幛夕曛。犹喜长风能破浪，千山猿啸雨中闻。
次韵杨良卿秋雨有感二首 其二
苏过（宋代）

电驱瓴建屋，溪涨浪翻查。身作三年客，愁随万点鸦。

家书空系雁，灯信未占花。梦里寻归计，柴桑似有涯。
临途届郫值雨
程公许（宋代）

仙人念我世缘轻，贷与山行几日晴。
袖有碧岑三十六，不妨风雨过鹃城。
题金相寺三首 其三
苏坚（宋代）

隐约开旸谷，坐看云气升。地神如献秀，一色露山棱。
钱大夫赴并州
杨亿（宋代）

太原西北劲兵处，地直云中控定襄。
六月出师平玁狁，九天选定下文昌。
车鱼辟士应难得，诗礼临戎亦未妨。
缓急羽书须自草，平安烽火镇相望。
柳营禀畏定军令，毳幕怀来塞下羗。
清啸肯饶刘越石，长缨终係左贤王。
关山万里边尘静，亭馆三冬朔雪狂。
笛怨梅花新度曲。樽倾竹叶浅飞觞。
禦寒应觉重裘暖，料敌悬忧两髩苍。
祇待今年破虏后，徵归论道坐岩廊。
虞美人·轻红短白东城路
程垓（宋代）

轻红短白东城路。忆得分襟处。柳丝无赖舞春柔。不系离人、只柳系离愁。如今花谢春将老。柳下无人到。月明门外子规啼。唤得人愁、争似唤人归。
中秋无月
范成大（宋代）

儿女无悰坐客稀，今年孤负隔年期。
谁从天上牢遮月，不管人间大欠诗。
次赵民瞻韵
洪皓（宋代）

假馆连墙数见过，宗英年少隽才多。
设科不倦来群彦，教学无他伏众魔。
草赋未曾师屈宋，哦诗岂复慕阴何。
后生可畏吾将老，终养心违愧蓼莪。
次韵程伯禹赠宗室赵朝请
叶梦得（宋代）

人物相望不并时，使君水鉴有真知。未论理窟倾三语，只斗诗坛自一奇。

扰扰干戈犹战伐，纷纷簿领更喧卑。应须便作高轩过，好德何人佐我仪。
题卧屏十八花·榴花
葛立方（宋代）

琴轸含房风未吹，盈盈脉脉度炎晖。
怪来一夜丹须拆，杯酒新翻阿措衣。
句 其二
黄知微（宋代）

万里碧云开暮色，一条银汉在秋天。
题松汀驿
张祜（唐代）

山色远含空，苍茫泽国东。
海明先见日，江白迥闻风。
鸟道高原去，人烟小径通。
那知旧遗逸，不在五湖中。
寒食日题杜鹃花
曹松（唐代）

一朵又一朵，并开寒食时。
谁家不禁火，总在此花枝。
中秋与柳赞善开宗赞善坦寇学士准宿宋拾遗白
潘阆（宋代）

共约中秋来看月，一轮终不见清辉。
众人眠后唯孤坐，翻忆无云宿翠微。
海岳庵杂诗
米芾（宋代）

仲若呼不闻，孝然叫不应。东海滚底浪，南山入云径。

西南嵯峨者，起复巧相竞。火轮激刚风，倒化紫金境。

枕石不知冷，鼓腹歌更迥。
送张丹石游维扬
吴孺子（明代）

张公别我去，去去到扬州。
若见陆无从，新诗不用求。
僦居秋叶陆，莫近城南楼。
楼高思故乡，终日多离忧。
江北苦寒地，必须得重裘。
重裘若不暖，请君上酒楼。
酒楼东水关，有女似莫愁。
十指玉削成，好弹古箜篌。
三日醉不起，改作张丹丘。
庆长叔招饮一桮，未釂，雪声璀然。即席走笔
杨万里（宋代）

南烹北果聚君家，象箸冰盘物物佳。
只有蔗霜分不得，老夫自要嚼梅花。
题桃源
李宏皋（五代）

山翠参差水渺茫，秦人昔在楚封疆。当时避世乾坤窄，

此地安家日月长。草色几经坛杏老。岩花犹带涧桃香。

他年倘遂平生志，来著霞衣侍玉皇。
二十七日朱上饶招看梅王干吴推不至
韩淲（宋代）

涧谷閒人与探梅，小楼红蕊万枝开。临风便合寻吟笔，尽夜翻劳置酒杯。

郡将倅车将欲至，治台莲幕不能来。官忙自是无穷事，且对弦歌言偃哉。
读严光传二首
刘克庄（宋代）

一栖岩壑一冲霄，冠履联翩建武朝。
招得故人来话旧，也呼文叔作唐尧。
减字木兰花 吴淞
任环（明代）

翻来覆去。淋漓秋雨何时住。江上兵船。破浪冲锋已半年。

祲氛未扫。多愁不觉容颜老。仗剑西风。慷慨悲歌樽酒中。
自赞
释惟照（宋代）

自小来打硬，佛祖不奈何。放藞苴住院，殃害杀禅和。

道行阐提道，歌唱阐提歌。欢喜入地狱，谁管你阎罗。
送刘克让同知还湖南佥宪刘原左迁者
苏葵（明代）

元都过后又刘郎，开落桃花十几霜。贾谊正醒迁客梦，山公新几荐贤章。

神羊风采真如故，尺蠖行藏亦是常。吾道不徒三尺法，凭君珍重入湖湘。
对月
吴龙翰（宋代）

长空有明月，与我良有情。
遥遥万里道，随我杖履行。
耿耿吟床间，相随入枕衾。
而我病风雅，长作秋蛩吟。
吟声悲入月，月色寒入吟。
月即是天眼，照我泪纵横。
垂垂草上露，尽从月眼倾。
不为富贵儿，只作苦吟人。
君看朱门邃，翠幕围阳春。
管弦沸清晓，银烛正荧荧。
维舟野步呈子履
苏舜钦（宋代）

白日出高冈，远野春气动。仓鸠鸣相欢，幽草色已弄。

系舟大何曲，登步目一纵。逍遥玩物华，所乐与君共。

已忘窜逐伤，但喜怀抱空。古人负才业，未必为世用。

吾侪性疏拙，摈弃安足痛。四顾不见人，高歌免惊众。
十月二十六日甲子
马廷鸾（宋代）

乘云伤往岁，甲子又今晨。
莫唱贞完曲，谁为宝庆人。
早霜明带月，寒菊艳争春。
敢睨昭陵柏，撝呵有鬼神。
明月吟三章
湛若水（明代）

明月出海东，照入我怀中。两手捧怀笑，浮云生我胸。

移枕见远捧，开窗得清风。适意非有期，至道末有从。

蓬莱隔弱水，无力谁能杭。
赠湖州康半刺 其三
沈守正（明代）

两岐麦秀稻花秋，打鸭船随问俗舟。何事儿童迎竹马，至今惟说郭并州。
广陵五题其二次韵子由题平山堂
秦观（宋代）

栋宇高开古寺间，尽数佳处入雕栏。
山浮海上青螺远，天转江南碧玉宽。
雨槛幽花滋浅泪，风卮清酒涨微澜。
游人若论登临美，须作淮东第一观。
扬旗
杜甫（唐代）

江雨飒长夏，府中有馀清。我公会宾客，肃肃有异声。

初筵阅军装，罗列照广庭。庭空六马入，駊騀扬旗旌。

回回偃飞盖，熠熠迸流星。来缠风飙急，去擘山岳倾。

材归俯身尽，妙取略地平。虹霓就掌握，舒卷随人轻。

三州陷犬戎，但见西岭青。公来练猛士，欲夺天边城。

此堂不易升，庸蜀日已宁。吾徒且加餐，休适蛮与荆。
挽章朋举
高翥（宋代）

相逢便拜十年兄，自此交游得尽情。
草纸抄书传遁甲，竹筩沽尽命添丁。
他时结屋期来往，今日登门隔死生。
从此苕溪明月夜，小舟不复为君停。
和昌言官舍十题·畦蔬
司马光（宋代）

隙土惜荒弃，剪治成春畦。
讲雩时泽洽，葵荏高参差。
酾渠若贯脉，疏塍如画棋。
为吾谢来客，桔槔毋语机。
玉楼春 重书灵岩旧题处
洪希文（元代）

燕语垂杨春又暮。往事空随流水去。当时杰句倩谁题，尘笔只今无着处。

酒债寻常随所寓。烟竹风花堪笑语。偷闲将学少年游，终不似邯郸故步。
瓜步两绝
李流谦（宋代）

颠风恶浪雨喧豗，往事愁中一笑咍。
江上有人来吃酒，故庆虎子是琼杯。
夏日同武元康刘复之杜约夫万金渠流觞
谢榛（明代）

城西六月暮，笛里万山秋。野水天光净，沙汀日色浮。

清觞聊泛泛，白鸟任悠悠。逸少今千载，何人复胜游。
上丞相寿
戴栩（宋代）

上傅新加鼎铉金，辞荣几度至如今。
力陈逊表撝谦甚，细想神如注意深。
道合明良关数运，礼隆典册答群心。
越王盛业辉煌在，欲把缁衣百遍吟。
三月一日府宴学射山
陆游（宋代）

北出升仙路少东，据鞍自笑老从戎。
百年身世酣歌里，千古功从感慨中。
天远仅分山仿佛，雾收初见日曈曨。
横空我欲江湖去，谁借泠然御寇风。
昭君村
沈继祖（明代）

黄沙漫空天一色，漠北阴山断行迹。
明妃辞汉适单于，委骨胡沙无来日。
心事欲向瑟琶传，天荒地老何人识。
胡雁经年去会还，汉月几夜圆复缺。
雁飞那解寄音尘，月明不管人愁绝。
冢上千年不改青，怨入边风与羌笛。
谁为君王设此谋，纵杀画工果何益。
至今犹使昭君村，月发炙面殊不惜。
汉已无策唐效之，公主沦弃豺狼域。
何不设备御狂胡，人言仲舒计已疏。
不以女色媚穹庐，圣宋之德千古无。
踏莎行 雨意垂垂春事遒尽红楼曲饯爰托于音
郑文焯（清代）

兰气疏襟，竹声凉幕。卧枝红袅金钗落。五更残雨酒醒时，罗衾正似人情薄。

帐烛香销，琴尊泪阁。梦来真悔重逢错。去年花落旧亭台，西风不减东风恶。
壬辰春仲护送巡道周公抵澎抚恤赋呈二律 其二
黄金（清代）

旌旗照耀海东瀛，洞悉嗷嗷待哺情。
澎岛弹丸归指顾，海民环堵颂仁声。
阳春有脚风先暖，春雨如膏日渐晴。
末弁奇逢随骥尾，寰清如镜庆升平。
简郑景元
陈傅良（宋代）

西风肃万物，於卦曷为兑。
说言就凋蛰，之死矢靡悔。
方当春和时，动植出草昧。
喧号聒穹苍，怒长弥大块。
纷纷谁则敢，所恃盖有在。
洞霄宫 其四
陈尧佐（宋代）

萧萧红树碧峰前，为爱桃花入洞天。偶逐霓旌才百步，却忧人世已经年。
兰亭道上
陆游（宋代）

陌上行歌日正长，吴蚕捉绩麦登场。
兰亭酒美逢人醉，花坞茶新满市香。
悟空塔
释赞宁（宋代）

浮图萧瑟入虚空，一聚全身罔像中。
传马祖心开佛印，识龙潜主示神通。
毫光委坠江楼月，道气馨香海岸风。
此地化缘才始尽，更於何处动魔宫。
歙溪道中
周耕云（元代）

行行欲少歇，争奈客途长。
村酒略无味，野花空自香。
几家茅屋小，数亩麦田荒。
何处堪投宿，林梢已夕阳。
失题
卢频（唐代）

春泪烂罗绮，泣声抽恨多。莫滴芙蓉池，愁伤连蒂荷。

一朵花叶飞，一枝花光彩。美人惜花心，但愿春长在。
念奴娇
刘辰翁（宋代）

棹歌齐发，江云暮、吹得湘愁成雨。小酌千年，知他是、阿那年时沈午。日落长沙，风回极浦，黯不堪延伫。吴头楚尾，非关四面为楚。
几度唤起醒累，淋漓痛饮，不学愁余句。踏鲤从鼋胥涛上，怎不化成龙去。越女吴船，燕歌赵舞，世世悠悠许。明朝寂寂，双双飞下鸣鹭。
燕居十六首 其二
彭龟年（宋代）

多贪缘纵欲，多欲必伤生。来日应难料，空留不善名。
自题画像
何梦桂（宋代）

七分形貌十分心，纵有丹青画不真。萧散风神清瘦骨，分明小有洞天人。
秦淮斗草篇
吴兆（明代）

乐游苑内花初开，结绮楼前春早来。
春色染山还染水，春光衔柳又衔梅。
此时芳草萋萋长，秦淮女儿多闲想。
闲想玉闺间，罗衣正试单。
芳飙入户吹帷动，巧鸟当窗搅梦残。
因娇丽日长安道，相戏相耍斗芳草。
芳草匝初齐，茸茸没马蹄。
芳草远如暮，望望迷人步。
将绿将黄不辨名，和烟和雾那知数。
凤凰台上旧时基，燕雀湖边当日路。
结伴踏春春可怜，花气衣香浑作烟。
谁分迟迟独落后，谁能采采不争前。
袅袅桑间路，佳期何暇顾。
悠悠淮水湄，远道不遑思。
空生谢客西堂梦，徒怨湘娥南浦离。
未鸣鹈筜先愁歇，乍啭仓庚正及时。
正及时，先愁歇。
密取畏人窥，疾行防藓滑。
入深翠湿衣，缘高香袭袜。
搴若将何为？束刍欲待谁？茜红犹胜颊，荑白却惭肌。
薜荔裁衣安可被，菖蒲结带岂堪垂。
盈匊盈襜罗众芳，蛾飞蝶绕满衣裳。
兰皋藉作争衡地，蕙畹翻为角敌场。
分行花队逐，对垒叶旗张。
花花非一色，叶叶两相当。
君有麻与枲，妾有葛与藟。
君有萧与艾，妾有兰与芷。
君有合欢枝，妾有相思子。
君有拔心生，妾有断肠死。
嬴归若个中，输落阿谁里。
相向无言转自愁，芳坰过客忽疑秋。
别本辞柯何倚托，倾青委绿满郊丘。
虽残已受妍心惜，纵贱曾经纤手摘。
芍药多情且自留，蘼芜有恨从教掷。
人生宠爱几能终，人心安得采时同。
萦愁结念寻归径，接佩连裾趁晚风。
情知朽腐随泥滓，会化流萤入幕中。
招友人饮
左纬（宋代）

入门相见喜还悲，不免樽前细问之。一别又经无数日，百年能得几多时。

后生衮衮皆成事，吾辈栖栖亦可疑。日暮东风吹鬓发，拍床嗔道酒行迟。
次正夫途中怀亲韵
彭汝砺（宋代）

动静非两途，久劳逸更好。开门看白云，婉婉出山峤。

身闲亦已乐，言念亲及耄。岂无青精饭，每食终不饱。

镜中发如漆，一夜成素葆。言归采其兰，堂北种萱草。

日以五鼎食，不如綵衣老。我今无此乐，感泣形已槁。

日夜思故乡，攲眠梦郊堡。
田家叹
陈造（宋代）

秧欲雨，麦欲晴。补创割肉望两熟，家家昂首心征营。

一月晴，半月阴。宜晴宜雨不俱得，望岁未免劳此心。
庚午冬至夜
郑刚中（宋代）

今夜云开北陆风，丈三将至土圭中。
剥穷谁见阴阳妙，来复方知天地功。
孤坐看灯浑是梦，苍颜被酒不生红。
却怜土俗追时节，言语虽殊意亦同。
采菊
卢祖皋（宋代）

旋移黄菊不嫌迟，晴日霜庭晚更宜。
闲倚石阑衫袖薄，偶然愁思入新诗。
金刚随机无尽颂·不受不贪分第二十八
释印肃（宋代）

缘岸严陵钓，半夜守天晓。
及至日头红，未免随他照。
荷池疏雨
郑珍（清代）

亭池不在外，丘壑愿无违。六月此澄暑，一天凉浸衣。

况兼荷气满，更听雨声稀。坐洗妙明藏，蜻蜓都忘归。
偈颂一百零九首
释可湘（宋代）

三声鼎盖普门开，苦海劳生唤不回。
九十春光今又光，空飞花片点莓苔。
送外兄方卿公美赴广东宪十绝
黄公度（宋代）

怪底青云懒着鞭，年来馀事觉真诠。
圜扉昼辟庭无讼，时访曹溪六祖禅。
周家步
苏泂（宋代）

儿时下上老翁家，常记维舟岸有沙。
今日沙移吾亦壮，此翁居处只桑麻。
偈一
惠能（唐代）

菩提本无树，明镜亦非台；
本来无一物，何处染尘埃？
依前韵再答
韩琦（宋代）

不与皇家致太平，康宁时节便遗荣。寰中自乐乔彭寿，海内空流邴魏声。

一品坐来恩固重，万钟抛去禄何轻。朝廷欲继姬周盛，会向磻溪问老成。
扫枯叶
陈琏（明代）

塞草春深犹未茁，沙拥枯根马难齧。仆夫上山扫叶回，大难小难不用切。

料香叶软仅充饥，难比豆秸兼稻秸。扫叶须扫不落叶，马能添膘少中结。
题江贯道山水十绝 其六
刘克庄（宋代）

雪冒禹碑石，云埋泌草堂。早知抱遗恨，悔不挟乾粮。
凤凰台闲眺台前瞰军垒有感而赋
罗与之（宋代）

秋风携野客，杖屦凤凰台。
忍见貔貅戍，更闻鸿雁来。
时方忧大厦，世岂乏良才。
何日览辉至，龙文载九垓。
东镇夜发
刘壬（清代）

萧条东镇夜，行客意凄凄。月影随疲马，风声杂晓鸡。

白云家远近，黄叶路高低。不见宏农守，青囊我倦携。
题会蠡亭
王洋（宋代）

昔人寄赏事何如，远借高各信有无。
试使当时未峰遇，不知谁解别贤愚。
罩鱼歌（杂言）
温庭筠（唐代）

朝罩罩城南，暮罩罩城西。两浆鸣幽幽，莲子相高低。

持罩入深水，金鳞大如手。鱼尾迸圆波，千珠落湘藕。

风飔飔，雨离离，菱尖茭刺鸂鶒飞。水连网眼白如影，

淅沥篷声寒点微。楚岸有花花盖屋，金塘柳色前溪曲。

悠溶杳若去无穷，五色澄潭鸭头绿。
郊庙歌辞 明皇祀圜丘乐章 豫和
不详（唐代）

至矣丕搆，烝哉太平。授牺膺箓，复禹继明。草木仁化，凫鹥颂声。

祀宗陈德，无愧斯诚。
次韵承之紫岩长句
苏过（宋代）

乱山穷处闻鱼鼓，梵宇潭潭不知暑。当时麻衣此卜居，自启山林著蓝缕。

飞空楼观惊造化，缥缈云间如帝所。道人疑是有道者，己不求人人自许。

富儿争致千金多，贫者不辞筋力苦。若非足指按大地，荒山坐变琉璃宇。

南阳持节奉诏归，夜上峥嵘携幕府。是时六月火令炽，千骑解鞍人按堵。

登临岂为谢公赏，七子赋诗歌赵武。长廊月出清风生，古殿无人铃独语。

公留三日看溪涨，白昼鱼虾落飞雨。我昔千里上太行，身世飘零悲逆旅。

莫投紫岩稍自慰，欲扣僧房无可侣。有来野饷苜蓿饭，主人对客羞贫窭。

何似元戎从掾吏，落日红旗照洲渚。椎牛酾酒劳还役，号令三更传部伍。

君能笔力记其事，句法更如山峻阻。一时豪放岂易得，况有幻怪供诗取。

归来尚可诧朋友，云梦青丘俱不数。山川虽是风物殊，乐哉信美非吾土。
秋夜读书
陆游（宋代）

一雨濯残热，秋气忽已深。
青灯照空廊，重露滴高林。
危坐读周易，会我平生心。
夜分徐掩卷，闲弄床上琴。
帘外初斜河，屋头已横参。
人生每如此，利欲安能侵！
潦雨排闷二首 其一
仇远（元代）

淫雨喧中夜，羁人积隐忧。葵倾那有日，麦腐欲无秋。

小市浑如洗，前溪漫不流。林鸠兼垤鹳，聒聒几时休。
乙巳早春
陆游（宋代）

故故啼莺傍曲廊，飞飞戏蝶度横塘。
病来对酒心虽怯，老去逢花眼尚狂。
床拥琴书供枕藉，帘通风月索平章。
一丘一壑从来事，起就功名未苦忙。
同诸友山行分袂言别五首
程公许（宋代）

神都旬浃住，大面欠穷探。
未尽山中趣，重来赋蔚蓝。
离京后作七首
张耒（宋代）

过雨陂塘处处深，南风萧艾欲成林。
道边拾穗行歌者，亦有丰年一饱心。
赠钮非石
梅曾亮（清代）

散尽黄金鬓改玄，独余翰墨得留连。时追苦县光和体，不奏《留泉》泰畦篇。

欲借方言行问字，更从《齐物》证忘筌。世途何限乌焉马，鸟迹那禁有变迁。
次韵王觉之裕之承务二首 其二
释德洪（宋代）

兄弟令人眼倍明，六经心醉几时醒。韵高山岳横南极，机妙鲲鹏化北溟。

丽句重逢天下白，俊才今见海东青。数篇秀色凌千嶂，来慰摧颓病掩扃。
夜宴石鱼湖作
元结（唐代）

风霜虽惨然，出游熙天正。登临日暮归，置酒湖上亭。

高烛照泉深，光华溢轩楹。如见海底日，曈曈始欲生。

夜寒闭窗户，石溜何清泠。若在深洞中，半崖闻水声。

醉人疑舫影，呼指递相惊。何故有双鱼，随吾酒舫行。

醉昏能诞语，劝醉能忘情。坐无拘忌人，勿限醉与醒。
乙未随计赴都述怀 其二
李文安（清代）

此身碌碌付劳薪，小别鸰原百感频。鸿爪几经江浦雨，马蹄新踏蓟门尘。

尚烦诗礼闻犹子，共励冰渊慰老亲。从此陟冈南望处，故园花月十分春。
李斯 其二
薛季宣（宋代）

诗书灰烬便秦文，便得秦王却误身。斯具五刑秦再世，六经还有表章人。
赠数学萧吉卿
方回（元代）

蓍草占周易，君从简处寻。
运筹见奇偶，落笔判升沉。
总悟生时数，谁萌分外心。
吾衰今七十，惟有死山林。
曾子固令咏齐州景物作二十一诗以献 其四 芍药厅
孔平仲（宋代）

芍药花初发，牵公诗思浓。露红烟紫句，全胜绿盘龙。
龙井
释文珦（宋代）

崖井涵虚碧，心尘望即空。
遥通沧海脉，近出白云峰。
旱夕翻为雨，饥年屡变丰。
小鱼才似叶，谁识是真龙。
苦天
魏允札（清代）

日影亦欲出，云阴不知让。炯炯天之晴，乃为其所障。

因而致风天，自朔渐抵望。有时或狂飞，有时或轻飏。

舞空长漫漫，前后非一状。城中千百家，何必皆挟纩。

平地冻杀雀，合向人腹葬。我如老阿先，卧起幸无恙。

独恨无大裘，遍覆逮幽旷。计维抉重云，庶令红日放。
五月五日剑关阻雨
李化楠（清代）

剑门关下一夜雨，飞泉倒卷长松舞。溪涨涂泥不可行，恰当此处逢端午。

男儿堕地走年年，回首庭前榴树边。题诗纵酒酣歌笑，看花躤柳共留连。

而今寂寞山中路，山树凄迷半烟雾。小市菖蒲无可寻，斗草儿童入山去。
题贵溪翠颜亭二首
毛滂（宋代）

寒声著叶冥冥雨，晚色遮山冉冉云。
且喜翠颜长好在，水边小住可无君。
过定林谒荆公画像 其一
释道潜（宋代）

古林苍藤一径缠，我公畴昔屡回旋。萧萧屋底瞻遗像，杰气英姿尚凛然。
游莺脰湖
吴亿（宋代）

树色烟光两岸分，棹歌声里散鸥群。船浮春水天疑近，人对春风酒易醺。

翠袖不须花下舞，洞箫还待月中闻。仙游钓客今何在，湖上年年自白云。
李伯纪丞相挽诗 其五
曾开（宋代）

一别睢阳后，风霜十五年。劳生俱老矣，流涕独潸然。

丹井秋来就，心灯夜半传。定应真不死，归卧白云边。
渔父 其二
张令仪（清代）

茉莉香浮茗碗清。芭蕉雨过晚凉生。新浴罢，葛衣轻。

隐隐雷车天外鸣。
白云洞
方信孺（宋代）

金刹凭陵尺五天，胜游何必羡登仙。
安期想见身千亿，汗漫人间若个边。
水调歌头（癸未中秋，吉文共马德昌泛江）
刘辰翁（宋代）

群动各已息，在汝梦中游。尘埃大地如水，儿女不堪愁。寂寂古人安在，冉冉吾年如此，何处有高楼。客有洞箫者，泪不下能收。

庾楼坠，秦楼渺，楚楼休。知公所恨何事，不是为封侯。自有此山此月，说甚何年何处，重泛木兰舟。起舞酹英魄，余愤海西流。
留题洪庆观
黄廉（宋代）

隔岸山如戏狮子，背看松林闲掉尾。天际苍茫落数峰，青虬下掉黄河水。

洪涛日夜洗崖脚，容易沙洲忽生嘴。浮岚积霭增气象，因抱汤城来迤逦。

圣世封疆属乡县，令宰衙门对山起。朝看片云浮檐栋，暮雨逡巡周百里。

可怜居民老苍翠，未省劳生有尘滓。乘轺亦复愧斯人，特地邮亭解行李。
赠马专城卧仙
成鹫（清代）

世人相见贵揖让，山僧不与背与向。城市纷纷事迎送，山僧不与轻与重。

沉埋日久无道力，出门每被尊官斥。朝辞穗石不转头，暮宿莲峰未煖席。

晨钟催起懒披衣，门外传呼来贵客。轻裘缓带光照人，蓬蒿咫尺生颜色。

贵人恕我太无礼，直到床头问顽石。顽石真顽顽不移，多谢知音为拂拭。

主宾倾盖无几何，邀我还家欢日夕。将军杀贼不杀生，自摘嘉蔬供饮食。

野人一饱腹便便，起坐西轩面东壁。壁间珠玉光陆离，白者为纸黑者墨。

时人道我文字禅，岂知一字全不与。自从出世到于今，没处藏身没踪迹。

无端觌面漫相呈，笑杀当今老诗伯。
书二诗赠半墨生 其二
张元祯（明代）

别城千日如一日，别山半年如百年。金门玉堂果无分，丹崖翠壁真有缘。

商歌昼吟声撼树，老剑夜拔光射天。二雄相过吐肝胆，豪气激发弥无边。
闵尚衣盗裤
梅尧臣（宋代）

昔闻廉叔度，能使民多裤。
多裤非或贪，持新不忘故。
嗟嗟亦王官，奚自门阀污。
中府中纹绫，袖之呼马去。
左右即其私，邀索乃就捕。
三公出死狗，训导能有素。
今同窃鈇者，见尔皆此趣。
立春日迟道复不至
文徵明（明代）

东风吹綵燕，晓色动帘旌。迟子不时至，南楼春自生。

裁诗供帖子，阁酒听啼莺。白日流云暖，梅花初雪晴。

閒窗落香烬，残火宿茶铛。败叶鸣阶戺，分明识履声。
醉蓬莱
段倚（唐代）

正星杓首舍，月律开祥，嗣兴芳序。梦协长庚，诞清朝仪羽。运继姬周，庆流嵩岳，认再生申甫。职尹京华，功宣国计，声猷兼著。

子建文章，懿侯宗范，叔度襟怀，紫芝眉宇。燕启佳辰，满东风兰雾。脆管繁弦，绣茵檀板，会饭中仙侣。世仰真贤，朝尊大老，长亲尧主。
寻鲁城北范居士失道落苍耳中见范置酒摘苍耳作
李白（唐代）

雁度秋色远，日静无云时。客心不自得，浩漫将何之。
忽忆范野人，闲园养幽姿。茫然起逸兴，但恐行来迟。
城壕失往路，马首迷荒陂。不惜翠云裘，遂为苍耳欺。
入门且一笑，把臂君为谁。酒客爱秋蔬，山盘荐霜梨。
他筵不下箸，此席忘朝饥。酸枣垂北郭，寒瓜蔓东篱。
还倾四五酌，自咏猛虎词。近作十日欢，远为千载期。
风流自簸荡，谑浪偏相宜。酣来上马去，却笑高阳池。
邾园水阁煎茶
刘攽（宋代）

溪梅已烂漫，溪水方绿净。惜春聊插花，愧花还照影。

淹留待烹茶，初觉昼日永。
新迁南庄，喜友人送菊，用李中麓次唐荆川咏菊韵二首 其二
李如一（明代）

老非壮盛貌愁霜，陶爱霜花啐霭堂。我未折腰因贱异，花侵啐霭逞丛芳。

重阳过后犹含蕊，五柳名存愈觉香。物为高人增市价。

得称处士景难忘。
清远峡四首 其一
杨万里（宋代）

峡水都是泉，非雨元自足。不知几滴珠，成此一川玉。

旁将山染翠，仰为天写绿。何当雪月夜，孤艇苇间宿。
洛社老僧听琴
楼钥（宋代）

自言几载不闻琴，屡听清弹苦契心。
少待庭柯蝉噪静，为师更作醉翁吟。
次韵欧阳广明
王庭圭（宋代）

半盂香饭敌猩唇，羹芋菹盐度几春。坐倚蒲团听粥鼓，晓擎花雨供天人。

庾郎三韭徒多品，颜巷一瓢真绝伦。邑犬狺狺尚群吠，隔篱安得近吾身。
辟展
褚廷璋（清代）

人间乍识龙泉碗，塞上新犁回鹘疆。旧垒烽烟留古勇，断碑榛鹘没侯姜。

黄驱魅碛驼鸣月，白拥天山马立霜。指点耕屯余沃壤，前庭门户重堤防。
惊乌
刘敞（宋代）

北林风多丹叶稀，栖乌畏月夜中飞。哀音乱发不自得，孤影履翻无所依。

作巢欲高避弹射，谁道通宵不能息。山深林远去冥冥，清露寒霜损毛翼。
折杨柳
晏铎（明代）

河桥残柳半无枝，多为行人赠别离。
羌虏不知萧索尽，月明空向笛中吹。
再使河北
司马光（宋代）

桑麦青青四月初，皇华使者又指车。
为臣岂得辞王事，只向金銮坐读书。
桃源忆故人（追和东坡韵呈曾倅子修三首）
王之道（宋代）

逢人借问春归处。遥指芜城烟树。收尽柳梢残雨。月闯西南户。

游丝不解留伊住。漫惹闲愁无数。燕子为谁来去。似说江头路。
岁暮感怀贻冯同年中允
王禹偁（宋代）

谪宦商於郡，闲门车马稀。
尘侵书命笔，香散入朝衣。
烧尽峰峦出，霜晴木叶飞。
夜来天欲雪，寒梦不成归。
控海楼有怀徐可大
黄佐（明代）

南州徐孺子，落笔满人间。江上笑为别，天边去不还。

高楼题控海，此日独看山。尚忆危言日，投簪且闭关。
绿衣
佚名（先秦）

绿兮衣兮，绿衣黄里。心之忧矣，曷维其已？
绿兮衣兮，绿衣黄裳。心之忧矣，曷维其亡？
绿兮丝兮，女所治兮。我思古人，俾无訧兮。
絺兮绤兮，凄其以风。我思古人，实获我心。
呈毛崇夫司直
张镃（宋代）

春到深时味更长，草晴胜似杂花香。清阴渐次迷天绿，白发依稀照领光。

逐妇墙鸠知雨近，生儿梁燕补巢忙。擘笺谩记今朝景，朝路归时肯易忘。
和新乡二十一兄华严水亭五首
晃冲之（宋代）

近市危楼通野寺，隔溪高柳接京华。
荡舟不怕风波急，看尽芙蓉十里花。
群玉山房雅集和陈宗伯韵
佘翔（明代）

一丘曲折碧山馀，系缆同过木石居。莲社已招彭泽宰，桃源还问武陵渔。

烟笼高阁花阴薄，日射寒潭竹影虚。最爱门庭堪藉草，莫教稚子带云锄。
真隐寺呈延上人
薛嵎（宋代）

塔光圆照室，香炷读经晨。
林下有清福，尘中无悟人。
岩阴常候雨，松色不知春。
青草何年墓，标题界碣新。
谢白乐天招
韬光（唐代）

山僧野性好林泉，每向岩阿倚石眠。不解栽松陪玉勒，

惟能引水种金莲。白云乍可来青嶂，明月难教下碧天。

城市不能飞锡去，恐妨莺啭翠楼前。
和刘判官喜雪
吴芾（宋代）

滥把州麾奉北堂，自惭政术非龚黄。
年丰物阜天所赐，容我养龚山水乡。
今朝瑞气俄融结，散作飞花应时节。
万家疫疠一扫除，尽道年时无此雪。
幕中佳士欣得公，笔端能与造化通。
乃知冰柱有家法，寡和未饶歌郢中。
一望琼瑶迷四境，我复白头临绝顶。
要须相与作春温，共向尊前拼酩酊。
赠郑毅夫
徐积（宋代）

致主跻民道未完，白衣卿相且盘桓。龙头已是输君早，更向麒麟阁上看。
送钱少府还蓝田
王维（唐代）

草色日向好，桃源人去稀。手持平子赋，目送老莱衣。

每候山樱发，时同海燕归。今年寒食酒，应是返柴扉。
李白祠堂
韦骧（宋代）

祠宇前临姑熟溪，溪流湛湛清无泥。春来秋去几百载，朝云夜月长相繄。

堂间画像冰玉质，高风爽气何凄凄。文章光燄本万丈，来此寂寞由谗挤。

当时放荡沉清骨，因有声名不漂没。莫论楚屈与吴胥，谁有高才追彷佛。
九锁山十咏·鸣凤洞
吕同老（宋代）

连峰路塸堮，幽洞摩苍穹。
石门松萝隘。伛偻趋儿童。
泠泠太古泉，环佩声丁东。
相传吴越年，威凤翔其中。
后来山中人，盛事夸无穷。
我疑王者瑞，岂预霸业雄。
元化有沦忽，世道多汙隆。
何时鸣朝阳，遥问山上桐。
宝禅师见访
贯休（唐代）

山兄心似我，岸谷亦难交。不见还相忆，来唯添寂寥。

茶烟粘衲叶，云水透蘅茆。因话流年事，斯须不可抛。
渔父·钓台渔父褐为裘
张志和（唐代）

钓台渔父褐为裘，两两三三舴艋舟。
能纵棹，惯乘流，长江白浪不曾忧。
醉落魄
张元干（宋代）

绿枝红萼。江南芳信年年约。竹舆路转溪桥角。晴日烘香，的皪疏篱落。

玉台粉面铅华薄。画堂长记深罗幕。惜花老去情犹著。客里惊春，生怕东风恶。
日本杂事诗 其三十二
黄遵宪（清代）

议员初撰欣登席，元老相从偶踌闾。岂是诸公甘仗马？朝廷无阙谏无书。
将军树
员兴宗（宋代）

细马轻裘缓缓归，一樽原野亦光辉。如今更讶将军树，土木如何衣锦衣。
题龙鹤菜帖
陆游（宋代）

先生直玉堂，日羞太官羊。
如何梦故山，晓枕春蔬香？春蔬尚云梦，况我旧朋友。
万里一纸书，殷勤问安否。
先生高世人，独恨不早归。
坐令龙鹤菜，犹愧首阳薇。
浣溪沙 贺石仲璋侍御父年八十五，拜局徒，
刘敏中（元代）

拂旦恩麻下玉墀。六朝元老万人知。知人福庆世间稀。年过太人渔渭日，官如郑武相周时。一行金带五男儿。
集句 其二十三
闻人祥正（宋代）

清晓妆成寒食天，芙蓉深院斗秋千。

君王未起珠帘捲，房里围棋懒自眠。
秋怀三十六首
邵雍（宋代）

饮酒不甚多，数杯醺心颜。
未醺不可止，既醺动亦难。
谁云万物广，岂出天地关。
谁云万事广，岂出人情閒。
秋日山居好十首 其二
舒岳祥（宋代）

秋日山居好，园丁贡美蔬。燃萁酥煮豆，拗颈烂蒸壶。

菰首甜供茹，姜芽嫩漉菹。秋来风物美，何必去吾庐。
茅林八景 其七 竹轩诗兴
庄昶（明代）

列国坛皆废，千年风未开。洋洋兼沨沨，季子几时来。
约明叔过买江天阁
赵蕃（宋代）

前年为君记江阁，醉里狂言不知怍。
岂惟大负退之惭，要似扬知真悔作。
君家此阁端何然，万里长江咫尺山。
江流湛湛山平远，合付画手非诗传。
画工纵得空诸境，阁中之人妙难领。
世人纷纷夔蚿蛇，是公了了形神影。
秋日遣兴
石宝（明代）

旭日戒僮夫，驾言适东野。市朝垢心境，广莫快一写。

况值目疾垢，秋色尚可假。岂徒望封龙，岩壑翠堪把。

近观百谷繁，一一含大化。我虽宦游人，自是悠悠者。

忽逢邻叟来，相欢坐桑下。
二十四诗品
司空图（唐代）

涓涓群松，下有漪流。晴雪满竹，隔溪鱼舟。
可人如玉，步渫寻幽，载瞻载止，空碧悠悠。
神出古异，淡不可收。如月之曙，如气之秋。
奉答国器见贻二首
曹勋（宋代）

光焰方期万丈长，壮心肯以醉为乡。
功名莫与平泉李，志业须为铁砚桑。
待价自应聊隐默，逢年安得更韬藏。
翩翩剩读春风句，两目增明胆亦张。
春江曲
郭震（唐代）

江水春沉沉，上有双竹林。竹叶坏水色，郎亦坏人心。
送张仲蔚之庆源
胡应麟（明代）

河桥尊酒醉还醒，惆怅离歌薄暮听。五夜芙蓉双剑紫，万山桃李一毡青。

何人帝里酬春雪，有客仙都问岁星。计日子虚天尺五，生徒犹诵太玄经。
清明日游大明道中
邹浩（宋代）

春风荡漾遍天涯，纵步郊原事事嘉。不许游人同所得，竹林深处试龙茶。
子夜四时歌 春
孔平仲（宋代）

二月春色来，三月春色老。东风收花去，满地留芳草。
将至池阳呈鲁使君
张孝祥（宋代）

珍重池阳鲁使君，忘年交契独情亲。江山佳处公开府，风雨来时我问津。

翠逼笋舆松径合，绿随秧马稻畦新。东归剩作登临好，病怯诗肠故恼人。
夜合花
纳兰性德（清代）

阶前双夜合，枝叶敷花荣。
疏密共晴雨，卷舒因晦明。
影随筠箔乱，香杂水沉生。
对此能销忿，旋移迎小楹。
忆旧作
郭士达（清代）

雄心尽逐水东流，寸臆常容百斛愁。投璧有年终按剑，擒王无命不封侯。

诗书玩日空黄卷，岁月驱人已白头。休把儒衣缠病骨，实将蓑笠下渔舟。
偈颂一百二十三首
释崇岳（宋代）

东过西西过东，主中宾宾中主。
大地全收，千差一举。
打鼓普请看，通身是泥土。
和人惠诗并素馨油 其二
许及之（宋代）

晴窗一缕海南云，彻骨风流自可人。由作桂油膏面样，不妨粉念混天真。
曹廷辅挽词二首
林亦之（宋代）

绿水白鸥三月天，哀箫长短使人怜。
草鞋踏雨同归去，此事如今十五年。
题临川孝义寺壁二首 其二
孙觌（宋代）

孤城吹角五更风，笑语团圞一梦中。战格连云家万里，书凭黄犬若为通。
福昌秋日效张文昌二首
张耒（宋代）

黄叶萧萧秋水清，田中日午村鸡鸣。
场边九月禾黍熟，空原雉飞饱新谷。
枣篱虫鸣村路曲，道边古坟生野菊。
人稀田阔草茫茫，洛阳秋声能断肠。
戏书李伯时画御马好头赤
苏轼（宋代）

嚼西战马饥无肉，夜嚼长稭如嚼竹。
蹄间三丈是徐行，不信天嚼有坑谷。
岂如厩马好头赤，立仗归来卧斜日。
莫教优孟卜葬地，厚衣薪槱入铜历。
春晖楼者吴下
沈右（元代）

玉山之阳，延咢萦纡。有屋层出，君子之居。入奉父母，出与弟俱。

有琴有书，以钓以渔。㶁㶁流水，深不可𣂏。

英英白云，迩而不迂。维春有晖，维德不孤。

及尔孙子，永言乐胥。先哲有训，有典有经。淑尔君子，仰止景行。

我来自东，春日载明。曰未觏止，中心怦怦。亦既觏止，我心则平。

仰尔父母，及尔弟兄。既和且煦，令仪令名。升堂拜母，式表友情。

维木有椿，有蔚其荣。维草有萱，有茁其青。韡韡常棣，有叶其生。

有猗者兰，有烨者荆。有懿者德，有休者徵。乐只君子，百福来并。
社日宇文德和送酒次糜韵
洪炎（宋代）

羁游苦似泽藏山，老境难希药驻颜。日日寻香穿窈窕，行行止渴漱潺湲。

忽闻欢伯来倾盖，无数愁城尽斩关。多谢天公爱狂客，九衢忙里独偷闲。
赠融上人
皎然（唐代）

常爱西林寺，池中月出时。芭蕉一片叶，书取寄吾师。
读严子陵传
杨万里（宋代）

客星何补汉中兴，空有清风冷似冰。
早遣阿瞒移汉鼎，人间何处有严陵！
重九前五日再游翟园
杨万里（宋代）

翟园不到才几日，寒梢冷叶秋箫瑟。
只有黄花数点明，上照青松下苍石。
记得春头来此嬉，梅花太瘦杏花肥。
巷南巷北皆春色，恰似吾人年少时。
忽怪翟园如许老，园应笑我衰容早。
来岁春光更一来，我衰依旧园还少。
和裴司空即事通简旧僚
张籍（唐代）

肃肃上台坐，四方皆仰风。当朝奉明政，早日立元功。

独对赤墀下，密宣黄阁中。犹闻动高韵，思与旧僚同。
答家十三茂才儒侠赠诗原韵二章 其一
姚燮（清代）

絮柳关山燕去时，纤桃不媵笛边卮。通衢骄马看同辈，佳日东风阔后期。

浴汉高无骑月梦，种桑近有买山思。难拚玉骨销铜气，竟使龙顽变虎痴。
吟秋七律七首 其一 秋意
张懋勋（清代）

摇落悲秋枉费辞，此中深意试参之。天心绚烂归平淡，物理荣敷有盛衰。

万里关山羁旅觉，五更风雨梦魂知。无人会得乾坤旨，苦恨霜黏两鬓丝。
早春醉吟，寄太原令狐相公、苏州刘郎中
白居易（唐代）

雪夜闲游多秉烛，花时暂出亦提壶。别来少遇新诗敌，

老去难逢旧饮徒。大振威名降北虏，勤行惠化活东吴。

不知歌酒腾腾兴，得似河南醉尹无。
亦竹轩
蒲寿宬（宋代）

娟娟竹上露，泠泠竹间风。
风露自高洁，轩窗亦玲珑。
明月散清影，独起行绕丛。
缅怀爱竹人，气味千载同。
重阳怀历阳孙公素太守
郭祥正（宋代）

重阳应与客登临，隔水无缘预盍簪。浊瓮拨醅初泛蚁，佳人纤盍斗挼金。

南来纵有鸡山赏，北望频兴魏阙心。安得快风吹我去，勇提椽笔伴君吟。
送薯蓣苗与兴宗
司马光（宋代）

客从魏都来，贻我山藷实。
散之膏土间，春苗比如栉。
吾家庭户狭，树艺苦其密。
危根递扶载，怒牙犹怫郁。
兴言念伊人，好嗜与我一。
家蓄桐君事，喜观汜氏述。
虽为簪带拘，雅尚林樊逸。
分献取其诚，岂容羞薄物。
况闻知药者，饵此等苓术。
愿益君子年，康直体无疾。
散诞得宽壤，繁大宜无日。
萧桃新蔓抽，苯莼故丛失。
入冬霜霰严，叶落掊可出。
伸如猿臂长，拳若熊膰腯。
拾木爨铜鼎，相期聚书室。
谁得与共徒，豀茶与山栗。
岳阳楼
陈起书（清代）

危楼下根无底水，飞檐上攀白云端。欲沈不沈金鳌涌，欲去不去铁锁牵。

五岭蛮烟复峒雨，日夜滔滔无穷已。以三纳七沅资湘，会作金湖八百里。

岳楼跨城城跨湖，湖水啮城浮草庐。风震雷霆威，电掣蛟龙辔。

若非神仙醉未醒，势挟楼飞耸两翅。须臾复霁景鲜妍，楼安似乘钓鱼船，水平疑地尽云散。

见天全濛濛，元气合莽莽。乾坤连君山，隐约湘君立。

螺髻旋青微带偏，太阳忽见中流没，波底闪闪涌明月。

如闻古瑟鼓云和，一曲歌成天欲白。湖中艇似鸥，却望湖上楼。

是时湖波木叶下，铁笛龙吟雁叫秋，我欲直上衡山九面顶。

山中宰相芋未尽，出山归山事两难。山上老僧应见哂，九嶷连绵深复深，蕙兰馥郁芷芳馨。

楼上倚栏望不极，湖水东流是寸心。
再用前韵
袁甫（宋代）

山未烟云水未波，试参妙处定如何。
黄花未见庆难地，见了黄花会意多。
赞须菩提
释印肃（宋代）

伎俩全无始解空，雨花动地泄机锋。
欲求静坐无方所，独步寥寥宇宙中。
乐燕行
韦应物（唐代）

良辰且燕乐，乐往不再来。赵瑟正高张，音响清尘埃。

一弹和妙讴，吹去绕瑶台。艳雪凌空散，舞罗起徘徊。

辉辉发众颜，灼灼叹令才。当喧既无寂，中饮亦停杯。

华灯何遽升，驰景忽西颓。高节亦云立，安能滞不回。
嘉定巳巳立秋得膈上疾近寒露乃小愈
陆游（宋代）

独立溪桥看落晖，残芜漠漠蝶飞飞。
从来泽国秋常晚，叹息衰翁已衲衣。
书明道定性书后
曾习经（清代）

舍止修观非自性，舍观修止异真如。马鸣旧有双修论，未及程门定性书。
发丹阳暮抵阊门
申涵煜（清代）

三日枫桥路，高帆一日回。偶因风力好，遂使客愁开。

双橹摇江月，千峰度酒杯。夜来经虎阜，镫火照楼台。
严陵钓台贻行侣
许浑（唐代）

故人天下定，垂钓碧岩幽。旧迹随台古，高名寄水流。

鸟喧群木晚，蝉急众山秋。更待新安月，凭君暂驻舟。
清渭八景·桐畈犁耕
何子举（宋代）

村北村南布谷声，豳风歌罢足关情。
携朋日向东园酌，佩犊时从谷口耕。
花雨一犁春信早，稼云万顷岁功成。
君王正此招贤用，胡不当初显姓名。
早起
李纲（宋代）

平时懒惰只随缘，日照堂东尚栩然。华藏欲游须勇猛，穗帷虽栩莫留连。

收将枕上黄粱梦，印取心中大觉仙。从此寓轩须早作，魔军未破可安眠。
菊花 其三
黄裳（宋代）

手把黄花为惜香，况逢真率未尝忙。神仙多是无心得，可向桃源作醉乡。
戏答白稹
丁谓（宋代）

欺天行当吾何有，立地机关子太乖。
五百青蚨两家阙，白洪崖打赤洪崖。
送唐同知
牟巘（宋代）

平生一寸心，神游梦华录。喜君晚相遇，风景宛在目。

肯为此邦来，大是渠侬福。我但饮若水，生意已俱复。

轧轧寒女手，何事嗟空轴。欲去复停车，为尔两眉蹙。

犹是前叔度，五裤回馀燠。千家万家喜，吾意始云足。

路稳驱车去，祖帐纷相属。贺下不贺上，此语传古俗。

况携善颂归，亲舍喜可掬。炰羔倾家酿，欢声动邻曲。

麾节愿早还，春风棠树绿。
满江红 五月廿三
佚名（宋代）

万甲胸中，问谁似、延安范老。当家事，出藩入相，黑头俱了。

绿野徜徉聊雅志，紫宸寤寐思英表。向修门、何日衮衣归，天教早。

诹吉卜，维熊兆。徵瑞梦，长庚耀。正尧蓂仲夏，八飞叶小。

千日早从菑疾退，一觞恰趁笙歌绕。算灵椿、何似栎堂春，他犹少。
知命弟观音赞
黄庭坚（宋代）

普陀岩大圣，应身三十二。
慈悲视众生，八万四千眼。
救一切苦难，八万四千声。
依归观世音，是先得道者。
南无黄居士，具足神通力。
亦具智方便，何不自观音。
瞿唐风浪中，归命施无畏。
一人自归依，诸人皆解脱。
剡豀舟中
叶适（宋代）

浙江大浪如履空，镜湖挟天雨复风。
我行独到勾践国，寒溪一溜蜿蜒通。
蛰龙已卧潭谷底，湿萤不照蒲苇丛。
山林卑陋无桥柏，霸气埋没惟蒿蓬。
是时初冬未凝沍，天地苍莽日常暮。
涉江芙蓉不复采，缘道野菊谁能顾。
饥乌远雁长追随，夜闻悲鸣朝见飞。
前村鸡犬护篱落，此复何苦号其栖。
自伤憔悴少筋骨，半生逆旅长太息。
王家少年未省事，扁舟往来何所自。
百年有意存礼乐，一饱未足谋通塞。
且能对酒长酣歌，圣贤有命可若何。
谢龙鳞张带川送状元红荔枝题扇
王弘诲（明代）

荔子丹兮照四隅，一肩到处状元呼。张骞槎上葡萄种，幻作龙鳞万斛珠。
河北谚
不详（唐代）

山东一条葛，无事莫撩拨。
远公
灵一（唐代）

远公逢道安，一朝弃儒服。真机久消歇，世教空拘束。

誓入罗浮久，遂栖庐山曲。禅经初纂定，佛语新名目。

钵帽绝朝宗，簪裾翻拜伏。东林多隐士，为我辞荣禄。
句
薛绍彭（宋代）

平林映日疏，野草经寒短。
道者寮成人为书额拟成一诗
郑刚中（宋代）

寮额高悬太守书，方盘炯炯连三珠。唐贤正笔久寥落，忽此相遇南海隅。

是寮今虽茅草新，原是东邻寒士居。士贫更在玉川上，三间破尽四壁无。

我借得之稍营葺，洒扫共费十日馀。竹窗挂处青山入，水色坐照发与肤。

焚香下帘百念静，虽未得道道不殊。假道为名亦道者，窃复慕道名岂虚。

风流闲暇两轓朱，笔含墨光能卷舒。醺酣为我小飞动，到纸先有神鬼扶。

我身漂零秋叶孤，短景日就桑榆枯。愿凭大刻消百疠，呼吸瘴雾同醍醐。
惜春三首
梅尧臣（宋代）

春色斗空花亦休，绿园深锁更谁游。
残枝遗萼不中看，暮雨霏霏起暗愁。
天宁寺寻卞郎中华伯不遇
张弼（明代）

天宁寺里访诗仙，又蹑飞云过霅川。留得新词耀新景，杏花摇艳碧罗天。
太平时七首 其二 唤春愁
贺铸（宋代）

天与多情不自由。占风流。云闲草远絮悠悠。唤春愁。

试作小妆窥晚镜，淡蛾羞。夕阳独倚水边楼。认归舟。
古乐府·鞠歌行
北宋·张载（宋代）

鞠歌胡然兮，邈予乐之不犹。
宵耿耿其尚寐兮，日孜孜焉继予乎厥修。
井行恻兮王收，曰曷贾不售兮，阻德音其幽幽。
述空文以见志兮，庶感通乎来古。
骞昔为之纯英兮，又申申其以告。
鼓弗跃兮麾弗前，千五百年，寥哉寂焉。
谓天实为兮，则吾岂敢，羌审己兮乾乾。
偈颂一百五十首
释心月（宋代）

一夏三个月，已过两个月。
子细好生观，只余一个月。
说与林下人，莫空度岁月。
题章江院
洪朋（宋代）

扶藜下城头，步屧踏禅窟。微径郁葱菁，宝殿高突兀。

层晖注中塘，凝尘满丈室。惜哉古道场，回首思萧瑟。
上立斋先生十首以有官居鼎鼐无宅起楼台为韵 其九
戴炳（宋代）

否泰关世运，进退非人谋。尼父虽皇皇，不为无理留。

用则巨川楫，舍则野渡舟。行藏两付之，独倚百尺楼。
秋夜忆别心牧并柬家惺园庶常洪大稚存
杨梦符（清代）

故人已别西窗雨，贱子空成东阁吟。槛外寒钟残夜酒，枕边落木五更心。

贫交几辈如公等，殊俗无端变土音。三日晴皋听过雁，旧枝谁是越山禽。
古意曲
刘瑶（唐代）

梧桐阶下月团团，洞房如水秋夜阑。吴刀剪破机头锦，

茱萸花坠相思枕。绿窗寂寞背灯时，暗数寒更不成寝。
荻蒲
苏轼（宋代）

雨折霜乾不耐秋，白花黄叶使人愁。
月明小艇湖边宿，便是江南鹦鹉洲。
和陈鲁山十诗以孟夏草木长遶屋树扶疏为韵
陆游（宋代）

樱酪事已过，角黍配夏熟。
尚忆少小时，彩缕系腕玉。
此生本幻戏，衰态转眼足。
三郎老无憀，始解叹丝木。
思归
蔡戡（宋代）

久留瘴岭苦思归，安得身如越鸟飞。
老去宦情真是薄，年来乐鸟觉全稀。
衰颜得酒还如少，病骨添衣却似肥。
只为莼鲈动归思，非关勇退早知几。
晓窗禽语二首 其二
叶颙（元代）

残月满山阿，长松弄清影。幽禽啼数声，吟窗人睡醒。
上元陈丞相宅观灯有作
方凤（宋代）

渴龙入夜吼百川，无数鲛珠迸地圆。
星斗撼天半欲落，五花琪树皆生烟。
烟灯岂不胜花朵，踏歌何人增坎坷。
风尘淮北驰羽书，金鼓江城赛灯火。
君不见狄青宣抚荆湖间，上元张乐宴清班。
忽然称疾灯未灭，五更已夺昆仑关。
咏冰应教诗
沈君攸（南北朝）

日华照冰彩，灼烁自相明。阴潭欲半解，阳岸已全轻。

未释苔文隐，将销草气生。稍得观鱼上，非独见孤惊。

傥逢魏后术，当验可为城。
松涧秋声图为婿刘希仁题
张宁（明代）

嵩高山下秋风起，万壑萧飕碧云里。黄河之水天上来，一泻昆崙几千里。

竹炉茗熟惊涛生，春蚕食叶缲车声。风回忽若九韶舞，箫鼓琴瑟相和鸣。

茫茫古意翻新调，里耳皇荂嗑然笑。天地从来有正声，伶伦老去谁堪道。
拙诗六韵奉寄兴州分判诚之蒲兄
文同（宋代）

武兴山水郡，左右有佳处。
仙岩蝉两壳，佛字玉一柱。
神坑孕金蝉，灵窦泄琼乳。
乳柱石窟寺，不辨文字古。
主人好事者，乃我诗酒侣。
安得陪后乘，放荡此历睹。
次姚舍人二首
杨公远（宋代）

斜岸乌纱落魄裘，得宽閒处且悠悠。
任渠名利浓於酒，雇我情怀淡似秋。
黄菊苍松陶令宅，清风明月庾公楼。
翻思二老今何在，景物依然恼客愁。
临川投赠 其一 黄嗣深
黄彦平（宋代）

主计怀萧相，临民起次公。履声元自识，环赐固宜蒙。

便觉长安近，宁论茂苑雄。别诗无好语，虚忝荐贤中。
望江南
陈楠（宋代）

珠自右，紫电入丹城。内养婴儿成赤象，时逢五转采阳精。火自水中生。

烧鬼岳，紫电起峥嵘。随意嬉游寰海内，寐如砂碛卧长鲸。时序与偕行。
寄龙标施秉
李澄中（清代）

醉里谁堪忆故乡，春风万里共垂杨。衡阳南去无征雁，何处青山是夜郎。
山居苦寒 其三
苏过（宋代）

自扫空山勃落柴，夜深犹复拨残灰。更招野叟谈伧语，旋斸蔓菁手自煨。
嘉陵水（此后并通州诗）
元稹（唐代）

古时应是山头水，自古流来江路深。

若使江流会人意，也应知我远来心。
次韵陈寺丞建除体
张栻（宋代）

建议了亡补，归来谢驰驱。除荒城南丘，有田十亩馀。

满城车马喧，得此逃空虚。平湖永昼静，泉声杂埙竽。

定自非偶然，供我耳目娱。执热者谁子，来浣尘土褕。

破颜为我笑，共看云卷舒。危机起于中，胡越生同车。

成功妙克己，八荒元一区。收心试参此，得失竟焉如。

开缄得君诗，嗜好如我迂。闭门君未可，出处本非疏。
清溪松阴图
唐寅（明代）

长松百尺荫清溪，倒影波间势转低。
恰似春雷未惊蛰，髯龙头角暂皤泥。
到北投寄兄
洪繻（清代）

健足佩书囊，奚童负行李。攀跻数仞峰，褰涉半溪水。

随云入远村，望树问墟市。回首辨家乡，不见鹿溪涘。

虽隔一重山，已过五十里。息驾竹林中，迎接主人喜。

遥拜先生尘，来脱先生履。款客山人风，肴佳酒亦旨。

深树开讲堂，明窗列净几。此间虽云乐，门闾老母倚。

已著孟郊衣，空致仲由米。重累我仲兄，盘匜一身理。

忆昨欲别时，兄怀有忧只。「去岁痛昊天，「蓼莪」哀未已。

今当季子行，家庭人有几」！闻兄此一言，惆怅不能止。

但道咫尺天，朝发夕可抵。勉强拜庭闱，皋此拥于此。

日入西山崖，日出东山里。人在两山间，吾家在何许！

举头看云飞，回头看云起。遥想吾家中，有人怀季子。
不羁行赠吴客
释宗泐（明代）

倜傥不偶世，落魄江海游。虽来京国久，不谒公与侯。

仙人五城高，彩云十二楼。天街看明月，一身风露秋。

翩然下扬子，棹歌发吴讴。太湖三万顷，凫雁中沉浮。

且作拍浪儿，赤脚坐船头。笑指阖闾墓，千古成荒丘。
史魏公放鱼
释宝昙（宋代）

试问恩波几许深，一湖浑是史君心。
巨鳞细口重相见，雷电成龙去自今。
奉寄别马巴州
杜甫（唐代）

勋业终归马伏波，功曹非复汉萧何。
扁舟系缆沙边久，南国浮云水上多。
独把鱼竿终远去，难随鸟翼一相过。
知君未爱春湖色，兴在骊驹白玉珂。
再用丰字韵对雪呈圆机
晁说之（宋代）

乐只康州得娄丰，鼓箫欣喜有池龙。
鱼由米穴多争出，泥在函关广费封。
镇玉无时非北渚，磨圭在处是南容。
胡然最爱田畴事，即日归休学老农。
登捍海塘西望杭州诸山
徐光第（清代）

水天渺渺雁流哀，海国冬温霁色开。潮落沙痕连草没，云移塔色过江来。

残山一角悲陈迹，强弩三千忆霸才。今古沧桑凡几易，欲因清浅问蓬莱。
因览状元节推和诗再和一首
元绛（宋代）

缇籥惊年杪，铃斋戒夙兴。连空集霙霰，撇席命宾朋。

菌阁盘虚出，箯舆选胜登。山川方晻蔼，缟素竞飞腾。

密著珠帘重，低沈粉水澄。迷藏秦洞穴，刻镂禹沟塍。

蓬岛三番抃，瑶峰四彻绳。风传天外籁，湖写鉴中冰。

银色三千界，琳台十二层。折梅思陆凯，咏絮对王凝。

妒舞轻飘燕，临书细字蝇。光凌射的鹤，气压沃洲鹰。

棹月溪翁共，歌兰楚客能。琼辀走油壁，练马顿钩膺。

泽渗阳膏动，和薰气烛蒸。冬权时已正，尺瑞岁将应。

鄙也同民乐，油然弗自胜。平时陪法从，长忆奉昭陵。

拂旦开金殿，鸣鞘下玉乘。六花朝服满，万岁寿觞称。

就望尧云日，赓歌舜股肱。冰醪沾饫赐，竹唱听哀矜。

尔后孤踪远，频年老病仍。两朝还观魏，何日见觚棱。
自桃树坳至巴家坳皆极险峻
吴振棫（清代）

入山眈苦吟，摹状成结构。山意不我屈，出奇与诗斗。

兹辰涉诸坳，遂使我马瘦。上坡骇梯空，下坡疾放溜。

苔滑不受趾，木摽几绝脰。阪危侧掀淖，石裂下陷窦。

怪禽前后啼，雾雨无白昼。一步一惕息，十步一逗留。

入险非人挤，敢吁神物救。饥疲无佳思，印手欲缩袖。

但歌《蜀道难》，未免见闻陋。
游海隅山
叶春及（明代）

海上双峰镜里开，芝城宫阙亦蓬莱。九江秀色东南尽，三峡涛声天地来。

薄暮鱼龙喧鼓角，中流日月隐楼台。沧洲吾道真堪付，渔子帆樯共往回。
送致政太师归洛
刘挚（宋代）

元丰天子赐安车，黄发翩翩翊圣初。坐省故携灵寿杖，会朝仍圣虎贲舆。

平泉花木眷常在，辽水城池鹤自如。身是赤松无一事，乳桐孙竹看扶疏。
拟权龙褒体赠鄠县李令及寄朝右（李令因之休官）
郑愚（唐代）

鄠县李长官，横琴膝上弄。不闻有政声，但见手子动。
和王立之蜡梅二首
晃冲之（宋代）

老去攀翻兴益奇，招携风月作新知。
但令春酿皆如此，百罚深盃亦倒垂。
游章义寺
王安石（宋代）

九日章义寺，倦游因解镳。
拂榻寄午梦，起寻北山椒。
岑蔚鸟绝迹，悲鸣唯一蜩。
欢言与僧期，於此共箪瓢。
斩松八九根，窗壁具一朝。
伏槛何所见，苍苍围寂寥。
岩谷寒更静，水泉清不摇。
安得有车马，尚无渔与樵。
神茂真观复，心明众尘消。
阴岭有嘉客，傥来不须招。
九日
耿湋（唐代）

重阳寒寺满秋梧，客在南楼顾老夫。步蹇强登游藻井，

发稀那老插茱萸。横空过雨千峰出，大野新霜万叶枯。

老望尊中菊花酒，殷勤能得几回沽。
清明寺
楼淳（宋代）

风尘满天下，此地独清明。
神州何处是，有泪落新亭。
赠黄仲则六首 其四
汪中（清代）

鹿马无定形，白黑随转移。况此磊落人，心迹难自持。

高才世不容，孤立尚相疑。众中独见亲，谣诼固其宜。

素心苟不愧，人言亦何为。伤兹不肖身，波累并朋知。

劳生无百年，多难使人悲。
送王西枢出镇郑圃八首之二
贺铸（宋代）

帷幄参神算，边尘万里清。
西藩聊偃息，犹是一长城。
梅花二首寄呈彭吏部
白玉蟾（宋代）

一自花光为写真，至今冷落水之滨。
惟三更月其知己，此一瓣之专为春。
清所以清冰骨格，损之又损玉精神。
雪中好与谁为伴，只有竹如君子人。
减字木兰花（代人戏赠）
王之望（宋代）

珠帘乍见。云雨无踪空有怨。锦字新词。青鸟衔来恼暗期。

桃溪得路。直到仙家留客处。今日东邻。远忆当年窥宋人。
送左元规三诣太常
杨万里（宋代）

晋侯三驾楚莫争，薛侯三箭天山平。
江西今代再丘明，亲到杏山授麟经。
笔阵独扫万人军，两魁槐花再荐名。
来年兰省与集英，三元不数冯家京。
春日宴豫斋王子之第二首 其二
李梦阳（明代）

回廊曲榭称春游，绿酒红花白玉瓯。借取游丝系西日，晚风吾上海棠楼。
访华阳隐者
郭祥正（宋代）

小径斜分石磴通，萧萧古屋隔杉松。主人无事昼慵起，残雪满庭春未融。
田叟赠朱可麓
明秀（明代）

早起饭黄犊，落花春水浑。雨中青箬笠，溪上白云村。

食力古莘野，全生今鹿门。不知城府外，何处有桃源。
六月旦有芝生于小厅之南楹连叶七层颜色黄润常有露珠联络其上观者叹息以为祥异因作三小诗 其一
华镇（宋代）

黄金七叶向晨敷，人道曾标瑞应图。我已无心邀世福，不须三秀巧相谀。
立夏喜晴
陈伯康（明代）

剩雨残春送五更，晴光入夏似相迎。绿槐门巷南薰细，又听新蝉第一声。
宫人斜
刘师邵（明代）

粉埋红艳骨埋香，草色非春亦自芳。莫道生前恩宠薄，马嵬尘土更堪伤。
顺宗问鹅湖大义禅师图赞
释智愚（宋代）

当机一句避天关，海阔山遥岂等闲。
堪笑冬瓜长龙侗，翻成瓠子曲弯弯。
孟水部重封二人并应奇瑞云
卢龙云（明代）

嘉祥屡兆识开先，次第鸾书岂偶然。主德固应符四瑞，臣劳亦幸格重玄。

泽流北海遗思远，颂美南山集庆全。见说水衡推懋绩，湛恩端拟更从天。
丙寅初春参知洪崖王公移镇惠潮喜而赋之 其一
张萱（明代）

东方分镇借长城，瑞霭罗浮福曜明。棨戟行春天上至，壶浆就日梦中迎。

曾披蜃市鸠蜚雁，笑拥麟符筑巨鲸。不是金兰怜缟带，彝门谁复问侯嬴。
大桥墓下
范当世（清代）

草草征夫往月归，今来墓下一沾衣。
百年土穴何须共，三载秋坟且汝违。
树木有生还自长，草根无泪不能肥。
泱泱河水东城暮，伫与何人守落晖？
张南雄之官
释居简（宋代）

一麾梅岭下，征旆踏春妍。响郑尚书履，收王大令毡。

阜财昌国本，裕食佐民天。来岁花如雪，芳枝记驿传。
翻襪庵夜坐闻雨
范成大（宋代）

闲门冷落静无哗，小阁帘帏密自遮。
日晚课程丹灶火，夜深光自佛灯花。
人生宁有病连岁，身世略如僧在家。
步屧寻春非老伴，任教风雨唤雷车。
飘零
刘黻（宋代）

飘零吾道在，安处即为家。
夜雨生浦叶，秋风到蓼花。
貌添平日瘦，学悟少年差。
白足閒相问，蕉溪一供茶。
忆秦娥·烧灯节
刘辰翁（宋代）

中斋上元客散感旧，赋《忆秦娥》见属，一读凄然。随韵寄情，不觉悲甚。

烧灯节，朝京道上风和雪。风和雪，江山如旧，朝京人绝。
百年短短兴亡别，与君犹对当时月。当时月，照人烛泪，照人梅发。
送张学士两浙提点刑狱
司马光（宋代）

朝家重典刑，书府借时英。
钲鼓喧江下，云山拂眼清。
秋风鲈脍美，书日锦衣荣。
勿似朱翁子，空令守邸惊。
醉笔呈尚长道
杨万里（宋代）

晚风一雨生新涨，只送仙槎到天上。
十年相别一相逢，和气春风谈笑中。
如今耆旧晨星似，犹及先生说遗事。
舌端往往疏九河，只有剩浪无欠波。
汉渠周柱几青竹，却在先生一泓腹。
诸公道是今乏才，如何此士尚尘埃。
此行青规更黄阁，拭目孤鸿径寥廓。
能念南溪病客无，风来肯寄半行书。
放慵
陆游（宋代）

往者耕仍养，中间仕易农。
屡辞身老病，每荷上矜从。
进媿门三戟，归无亩一锺。
扶持得良药，更放几年慵。
颂古五首 其三
释法忠（宋代）

展开两手当时说，大义流通满世间。莫谓入荒田不拣，而今到处草漫漫。
寄题习景纯藏春坞
司马光（宋代）

藏春在何放，郁郁成松林。
永日门阑静，东风花木深。
主公今素发，野服遂初心。
时与乡人醉，高歌散百金。
万岁山
吴致尧（宋代）

赤藤可扶险，青藜堪照书。老师竟何为，暮齿随安车。
西江月 秋花有名粉茉莉者
宋琬（清代）

姑射山头冰雪，仙人散作云霞。嫣红姹紫让夭斜。

略似文君新寡。

最爱章江木本，居然压倒群葩。娇香冷蕊较争些，婢学夫人其亚。
重阳湖庄无菊走笔招赵季清黄一这登高
曹彦约（宋代）

摇落江村菊就荒，苦无节物报重阳。
病来欲废传杯旧，老去唯重著帽强。
已变枫丹秋尽力，仅存萸紫晚添香。
登高有景那能赋，唤取骚人赵与黄。
和揭曼硕茂才，揭尝过临不遇，留题墙壁
范梈（元代）

麻姑蚤解鬓成霜，况说山中海与桑。久别南城坛近客，西风残照忆题墙。
画工弃市
葛洪（魏晋）

元帝后宫既多，不得常见，乃使画工图形，案图召幸之。诸宫人皆赂画工，多者十万，少者亦不减五万。独王嫱不肯，遂不得见。匈奴入朝，求美人为阏氏。于是上案图，以昭君行。及去，召见，貌为后宫第一，善应付，举止优雅。帝悔之，而名籍已定。帝重信于外国，故不复更人。乃穷案其事，画工皆弃市，籍其家，资皆巨万。画工有杜陵毛延寿，为人形，丑好老少，必得其真；安陵陈敞、新丰刘白、龚宽，并工为牛马飞鸟众势，人形好丑，不逮延寿、下杜阳望亦善画，尤善布色，樊育亦善布色：同日弃市。京师画工于是差稀。
题袁子仁所藏巴船出峡图
吴莱（元代）

巴山一带高崔嵬，巴江万里从天来。前夫疾挽后夫推，黄牛白狗遽船开。

晓风东回水西上，淫滪堆头伏如象。盘旋鸟道怕张帆，汩没龙渊惊棹桨。

世人性命重涛波，吴盐蜀麻得利多。怪石急流须勇退，贪夫险魄谩悲歌。

神禹酾江江更恶，五丁凿路空岩崿。舟船可坐尚发危，栈阁能行终泪落。

嗟兹举目无不然，直愁平地即山川。至喜亭边聊酹酒，长年三老好摊钱。
登柳州城和柳子厚
郑珞（明代）

独上城楼望八荒，神游霄汉入微茫。轻云带雨来高阁，落日随微下女墙。

万里故人怜远谪，千家砧杵断愁肠。长沙未有归朝计，老向天涯各异方。
赠棋僧侣
张乔（唐代）

机谋时未有，多向弈棋销。已与山僧敌，无令海客饶。

静驱云阵起，疏点雁行遥。夜雨如相忆，松窗更见招。
句 其三
杨徽之（宋代）

新霜染枫叶，皓月借芦花。
某绍兴甲子赴试此地卜居今十年三历秋举每遇
周必大（宋代）

上元甲子此攻坚，卜筑安居正十年。
登堞遥观灯夺昼，归家却赏月流天。
丹台旋葺新炉灶，绛帐都抛旧管弦。
赖有故人将骥子，功名不断复青毡。
如梦令 醉后题画兰赠陈姬
沈麖（明代）

月枕纱笼酒后，打点玉容柔瘦。洒墨乱春妆，香雨沾人衣袖。

成就，成就，今夜风情消受。
菩萨蛮
罗志仁（宋代）

晓莺催起。问当年秀色，为谁料理。怅别后、屏掩吴山，便楼燕月寒，鬓蝉云委。锦字无凭，付银烛、尽烧千纸。对寒泓静碧，又把去鸿，往恨都洗。

桃花自贪结子。道东风有意，吹送流水。谩记得当日、心嫁卿卿，是日暮天寒，翠袖堪倚。扇月乘鸾，尽梦隔、婵娟千里。到嗔人、从今不信，画檐鹊喜。
唐华滨民部太夫人七帙时华滨奉使东旋 其一
游朴（明代）

迟日扬晖绚紫云，高堂佳气郁氤氲。山南又见唐新妇，海上争氤汉少君。

天笃贞祺增寿岂，帝褒名淑锡朱纁。试观裼寝开祥颂，多少承明作者文。
阎博士挽词 其一
徐积（宋代）

可惜方刚士，平生气貌严。有朋搔白首，无路吊苍髯。

地下新潜德，人閒故养恬。儒林与孝友，二传子须添。
过息题息妫
王世贞（明代）

君王爱侵地，贱妾偶酬心。欲竟无言恨，那堪言外深。
挽吴节夫二首 其二
王质（宋代）

生死一大事，圣贤三致思。朝闻应夕可，春叶又秋枝。

高眼世无比，点头人有谁。朔风吹槁野，天地亦含悲。
寄懒庵
刘子翚（宋代）

山暝雨连夕，今晨天气清。
遥怀懒庵人，高卧掩柴荆。
幽寂性所嗜，萧然寄平生。
惟应田叟来，对床话躬耕。
赠岩电道人
王炎（宋代）

胸次有藻鉴，声行朝野间。
我来勾践国，君住少微山。
青眼肯相顾，白头今得閒。
穷通无可问，归去掩云关。
和希鲁四兄奉议陪蒲守景叔学士宴名阃堂书事
毕仲游（宋代）

大栋修梁城北楼，使君冠盖簇楼头。左山右水足清会，吊古怀楼非俗流。

月出长天犹未夕，风来大暑顿成秋。登高能赋真吾事，未及相如死不休。
灯夕独酌二绝
洪咨夔（宋代）

海涛风定柳枝曲，江楫波明桃叶歌。
剪烛停杯听宛转，不妨白雪映青蛾。
长相思
蔡琬（清代）

诗一章。琴一床。消得春光白昼长。身世两相忘。

坐亦良。睡亦良。任取傍人笑我狂。心在水云乡。
幽居吟
金朋说（宋代）

种竹为垣护草堂，面山临水纳幽芳。
从容泉石无牵绊，不似从前志庙廊。
题周泰浪迹图十二章 其十 红桥读画
姚燮（清代）

城郭十万柳，秋芜无寸绿。凉风激荒角，已非旧丝竹。

蜀冈隐楼杪，瘦黛若病女。其外空水光，烟平气吹雨。

白石揽愁鬓，红舷夜深扣。惨澹画中月，含露上衫袖。
北山春暮
释行海（宋代）

满山朝气蔼芳晴，鸟蹈幽松弄好声。
九十日春如梦过，看花不是少年情。
冬日山居好十首 其二
舒岳祥（宋代）

冬日山居好，谁能倚市门。从横鸦出郭，寂寞鹳归村。

为念曲肱乐，因耽曝背温。此时新放饮，招我苦吟魂。
赠别鹫峰上人
萨都剌（元代）

建溪秋高山水清，溪边偶识衡阳僧。临水洗钵挂溪阁，夜访校书天禄灯。

圣经佛偈通宵读，苜蓿堆盘胜食肉。回雁峰南难寄书，武夷洞前堪煮粥。

西风猎猎吹水寒，相送郎官南出关。校书公子玉京去，衡阳上人何日还。

手中玉杖春雨绿，毋乃湘君庙前竹。胡不截作双凤箫，吹作来仪舜庭曲。

古曲雅以淡，天高难上闻。不如且挂杖头月，归卧祝融峰畔云。